Thomas C. Schelling

Thomas Crombie Schelling (1921–2016) var en amerikansk økonom og professor i utenrikssaker, nasjonal sikkerhet, atomstrategi og rustningskontroll ved University of Maryland. Han ble tildelt Sveriges Riksbanks pris i økonomisk vitenskap til minne om Alfred Nobel i 2005 sammen med Robert Aumann for å «øke forståelsen vår av konflikt og samarbeid gjennom spillteoretiske analyser».

Liv og virke
Schelling studerte økonomi ved University of California i Berkeley og tok doktorgrad i 1951 ved Harvard University. I 1940-årene og tidlig i 1950-årene innehadde han en rekke politiske verv. Han arbeidet blant annet med Marshallplanen i Europa og i Det hvite hus.

Sitt første professorat fikk han ved Yale University. I 1958 gikk han over til Harvard, og underviste der til 1990.

I 1991 ble Schelling valgt til president for American Economic Association.https://www.aeaweb.org/honors_awards/officerspast.php ast and Present Officers, aeaweb.org (American Economic Association)

Hans mest kjente bok The Strategy of Conflict (Konfliktstrategier) fra Harvard University Press i 1960, var en tidlig studie av forhandlinger og strategiske valg og ble i 1995 kåret til en av de hundre bøkene som har hatt størst innflytelse i Vesten etter 1945. Boken tok utgangspunkt i den kalde krigen og viste hvordan det å sette opp de ulike mulighetene både for sitt eget og motpartens land, kan gi store bidrag til å løse en situasjon. En slik prosess vil også understreke at den andre parten i en konflikt står overfor de samme avveiningene.

I 1971 publiserte han en mye sitert artikkel om rasedynamikk, kalt «Dynamic Models of Segregation» (Dynamiske modeller for segregering). Her forklarte han hvordan et boligområde med blandet etnisk sammensetning kan endre seg til et område med skarpe skiller mellom de ulike etnisitetene, selv om flertallet av beboerne ikke har noe imot å bo i et integrert område.

Schelling var involvert i debatten om global oppvarming. Han var av den oppfatning at dette er en reell trussel for utviklingslandene, men at problemet for USAs vedkommende har blitt sterkt overdrevet.

Schelling var en av initiativtakerne til den såkalte København-konsensusen.

Schelling underviste i tjue år ved Harvard University, der han var Lucius N. Littauer-professor i politisk økonomi.

 Referanser 

 Eksterne lenker 

 Mer informasjon om prisen
 Intervju med Schelling i 2005

Kategori:Økonomer fra USA
Kategori:Nobelprisvinnere fra USA
Kategori:Sveriges Riksbanks pris i økonomisk vitenskap til minne om Alfred Nobel
Kategori:Personer tilknyttet Harvard
Kategori:Personer fra Oakland